LidanRubinov/Halacha-QA huggingface dataset:
שאלה: לבטל העסקה בגלל מקח טעות: בעקבות בדיקת עיניים, בחנות השייכת לאחת הרשתות הגדולות, המליץ האופטמטריסט על משקפות עם עדשות "מולטיפוקל" המיועדת לאפשר ראיה לטווח רחוק בינוני וקרוב. מאחר ולא ידעתי כלל במה מדובר שאלתי את האופטמטריסט אודות המולטיפוקל בכדי להבין מה היתרונות והחסרונות והאם קיימת מגבלה כלשהי שעלי לדעת ממנה. האופטמטריסט לא ציין שום חסרון או מגבלה למעט המחיר המאוד גבוה של העדשות (כ-1500 ש"ח עדשות ללא מסגרת. אגב יש לי מספר מאוד נמוך כך שעדשות רגילות עולות לי כ-180 ש"ח באותה חנות). עוד ציין שקיים אחוז נמוך של אנשים שאינם מסתגלים למולטיפוקל ומשום כך החנות מתחייבת לתת זיכוי לצורך רכישת משקפיים אחרות בחנות. הרבתי לשאול ולברר אודות מגבלות אם קיימות ואף בקשתי מאשתי שאף היא מרכיבה משקפיים להגיע לחנות במטרה לבחון את הנושא עימי. שאלתי את האופטמטריסט, האם יש לך אמצעי המחשה כלשהו שבו אוכל להתרשם ולו במעט על סוג זה של עדשות משקפיים. נענתי בשלילה, שלא קיים שום אמצעי המחשה. הסכמתי לעסקה זו, שלמתי והזמנתי המשקפים. כאשר הגעתי לקחתם לאחר כשלושה שבועות האופטמטריסט החל להסביר לי כיצד להשתמש נכון במשקפיים. לאחר משפטים ספורים ציין שלמשקפיים אלו מגבלה שרואים מטושטש ומעוות בצדדים ולפיכך יש צורך להסיט את הראש בכדי לראות ברור ולא די בצידוד של העיניים. נדהמתי מכך ומייד שאלתי מדוע לא ציין מגבלה זו בעת הרכישה, בזמן ששאלתי במפורש בנוגע למגבלות ובפרט שראה שאינני יודע כלל מה זה "מולטיפוקל". הוא השיב שממילא רוב הזמן מסתכלים ישר וקל להתרגל לכך. תמוה הדבר בעיני, מפני שהמספר שלי קטן מאוד וגדל ב 0.25 בלבד (מ-0.5 גדל ל-O.75) ולמרות השינוי הקטן הזה אני מחליף משקפיים ולמרות זאת לא מצא המומחה לנכון להגיד לי על שיבושים ועיוותים הצפויים לי? ועוד אני הדגשתי שהעדשות תהיינה שקופות ובהירות לחלוטין ללא כל גוון צהוב, וכך התחייב המוכר, ואילו למשקפיים שקבלתי גוון מעט צהבהב. לקחתי המשקפים ונסיתי להתרגל אך ללא הצלחה. ברור לי שאילו ידעתי על מגבלות אלו לא הייתי רוכש המשקפים הנ"ל וכעת, לאור האמור אשמח לשמוע דעת תורה, האם אני ראשי לבטל העסקה ולקבל כספי בחזרה למרות שבהסכם האופטמטריסט ציין שאוכל לקבל זיכוי בלבד?
תשובה: לפי דבריך ודאי שיש כאן מקח טעות וניתן לבטל המקח שכן לא קיבלת את הסחורה אותה ביקשת. למיטב ידיעתינו יש אחוז לא מבוטל (כ 30 ) שלא מתרגל למולטיפוקל ולכן בחנוית רבות ניתן לקבל החזר כספי לאדם שלא מתרגל. אם מדובר ברשת גדולה אולי כדאי לפנות לשירות הלקוחות לישב איתם את ההדורים. אם הדבר לא עולה בידך יש מקום לפנות לדין תורה על מנת שישמעו את טענות שני הצדדים ויכריעו בדין זה. הרב ישראל גנץ
שאלה: חימום אוכל מהמקרר בשבת: הוצאת תבשיל בשבת מהמקרר והוא ברטיבות של טופח ע"מ להטפיח, האם יש דרך לחממו ע"ג פלטה? ומה הדין בלח ממש? וכיצד להניחו סיר ע"ג סיר או ישיר בכלי ראשון?
תשובה: אם אין נוזל ממש אין בעיה לחממו על הפלטה במידה ולא שמים על הפלטה ממש   על פי הדיעות והמנהגים השונים. לח ממש מותר לשים רק על גבי כלים בגובה כזה גם אם ישהה הרבה זמן לא יגיע לכדי חום שהיד סולדת בו.
שאלה: בשר בחלב אצל אברהם אבינו: במהלך הכנת שיעורים עם בני עלתה הקושיה ממנו ולא ידעתי להשיב: מן הפסוק בבראשית יח, ח ניתן להבין על עירוב בשר וחלב, ואם נאמר לפני מתן תורה היה זה, חזקה עלינו שהאבות קיימו את התורה כולה,לפיכך- קושיה.
תשובה: בפסוק לא כתוב שאברהם נתן להם יחד אלא כתוב שהביא להם חמאה וחלב ואחר כך הביא את הבקר. וכך יש שרצו להסביר את דברי רש"י שם: "קמא קמא שתיקן". ואף החיזקוני למד מכאן רמז, שמותר לאכול חלב לפני בשר ללא צורך בהרחקה. אבל לפי הבנתך בפסוק יש מקום לקושיא, שבפרוש דעת זקנים מבעלי התוספות מובא מדרש אחר (לאחר ההסבר שכתבנו למעלה) האומר שאברהם אבינו הביא להם בשר וחלב יחד. ומבאר שם שמדרש זה סותר את המדרש שאברהם אבינו קיים את כל התורה כולה.
שאלה: ת"ח בספירת העומר: כמדומני שראיתי באחד הספרים כי ההלכה אומרת שאפילו ת"ח ששכח לספור ספירת העומר לא ימשיך לספור - כמובן שייתכן כי הוא יבוזה ע"י כך שלא יוכל לספור בקול בתפילה בציבור שנוהג לכבדו מדוע במקרה זה של ברכות, שבד"כ נוהגים אנו בו בסב"ל, ואפילו בדיני הספירה אנו מקבלים מעין פשרה בין המחמירים למקילים, אין ההלכה חסה על כבוד הבריות ובפרט על כבוד תלמיד חכם.
תשובה: ר' יושה בר (הגרי"ד סולוביצ'יק הראשון מבריסק) הציע פתרון, שאותו ת"ח יבקש מאחד המתפללים שיכול לספור שיתכוון לצאת בספירתו של אותו ת"ח ואז יוכל הת"ח לספור
שאלה: גילוח בעומר לצורך חתונה: האם לספרדי מותר להתגלח בסוף יום ל"ג בעומר או בליל ל"ד בעומר עקב חתונה במשפחה?
תשובה: מעיקר הדין, לספרדי מותר להתגלח ולהסתפר רק ביום ל"ד בעומר בבוקר ולא בליל (אור) ל"ד. אולם בשעת הצורך, כמו שהבנתי שיש לכם חתונה במשפחה, מותר להקדים לליל ל"ד.
שאלה: כהן שפסל קורבן: אם כהן גרם לקורבן שיהיה פיגול או פסל קורבן לאדם, האם עליו לשלם לבעלים כדין מזיק? אם כן, האם הוא מביא במקומו קורבן או רק את דמיו של הקורבן שהביא?
תשובה: זה משנה במסכת גיטין, כהנים שפגלו במקדש, אם הם עשו זאת במזיד   למרות שמדאורייתא הם לא חייבים בגלל שזה היזק שאינו ניכר כי זה על ידי מחשבה, חכמים קנסו את הכהן והוא חייב לשלם. הוא יכול להביא קורבן אחר או את דמי הקרבן.
שאלה: פסוק לשם מנוח: אני מחפשת פסוק שמתחיל ב"מ" ונגמר ב"ח"
תשובה: 1. בראשית פרק י פסוק יא - "מן הארץ ההוא יצא אשור ויבן את נינוה ואת רחבת עיר ואת כלח". 2. משלי פרק טו פסוק ד - "מרפא לשון עץ חיים וסלף בה שבר ברוח". כמו כן, לצורך הפסוק שאחרי שמונה עשרה, אתה יכול לומר פסוק עם השם מנוח, אביו של שמשון. בברכת התורה, WWW.Yeshiva.org.il
שאלה: הקדמת התפילות: למה לא מקדימים גם את התפילות של יום ירושלים השנה ליום חמישי? הרי את האירועים עושים ביום הזה.
תשובה: רק כמה טקסים הוקדמו ליום חמישי, הם אינם עיקרו של היום ונערכים רק בכמה מקומות בודדים. התפילה וההלל הם העיקר ואין בהם חשש לחילול שבת, לכן אין טעם וצורך להקדימם.
שאלה: כניסה לחדר במלון המפעילה תאורה וכדומה: ראיתי בספר קדושת השבת, חלק א, כי פורסם מכתב של הרב, ובו הרב כותב כי בכניסה לחדר המדליקה נורה ומזגן, אז יכול לסמוך על שיטות שפסיק רישא דלא ניחא ליה באיסור תורה שמותר ולהיכנס לחדר, ונכון שיעשה כן בשינוי, כגון שיפתח ברגל. וקצת קשה לי, שהרי רק ביציאה ניתן להגדיר את המעשה כ לא ניחא ליה, אבל בכניסה, ודאי שנוח לו שייפתח התאורה והמזגן, ומה שלא רוצה זה רק מפני שלא רוצה לחלל שבת, וזה כבר דומה לאדם שרוצה להביא את ראש התרנגול לבן שלו ולא רוצה להורגו, ועל כן כיצד הרב התיר גם להיכנס לשירותים בהסתמכות על שיטת הערוך?
תשובה: יש שיטת הערוך האומר שפסיק רישא שלא ניחא ליה מותר, הוא נותן לזה גדר כדבר שלא מתכוון. אנחנו לא פוסקים כך אלא פוסקים שאסור גם פסיק רישא שלא ניחא ליה. ליהודי אשכנז גם בדרבנן אסור פסיק רישא שלא ניחא ליה. אבל בשינוי, כשיש תרתי דרבנן, בצורך גדול ניתן לסמוך על זה.
שאלה: לא כשר. בלי לדעת!: יצאתי ליום פעילות במסגרת מועצת התלמידות של מחוז ת"א. בגלל שלא היה תקציב לכיבוד קל החלטנו, בנות המועצה, להזמין פיצה (כמובן אחרי רשות מהמורה). אחת הבנות התקשרה ל-144 לברר אם יש באיזור פיצריות כשרות, אמרו לה שהם לא יודעים ונתנו לנו שלושה מספרי טלפון של פיצריות באיזור. שני מספרים לא ענו ומהשלישי הזמנו, ומי שדיברה שכחה לשאול אם כשר או לא כשר! אחרי שאכלנו, ועדיין לא סיימנו, ראיתי מגנט של הפיצריה ועליו כתוב, "לא כשר"! מה אני וחברותי אמורות לעשות? זרקנו את מה שלא אכלנו אבל מה עם הפיצות שכן אכלנו?
תשובה: א. ללמוד לקח להבא להזהר מאד ולבדוק היטב את הכשרות של כל מה שמכניסים לפה. ב. כיון שאתם מתחרטות ומצטערות על הטעות, זו חזרה בתשובה.
שאלה: שרי דובדבנים של אוצר בית דין: ברשותי שרי שעשיתי מדובדבנים של אוצר בית דין. האם היה עלי להפקירם ערב פסח תשס"ט? א"כ ולא עשיתי, האם אני רשאי לשתות מזה?
תשובה: זמן הביעור היה צריך להיות באב תשס"ח. ערב פסח שייך רק ליין ולא לדובדבן וגודגדן שביעורם קודם. מי שלא ביער בטעות יכול לסמוך על דעת ספר השמיטה ולהפקיר כעת בפני ג'. אולם עד שיפקיר אין לשתות משרי זה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: פאות הראש ופאות הזקן: בעקבות קריאת התשובות בקשר לפאות הראש,רציתי לשאול: א. האם מה שנאמר בכמה ספרים לגבי איסור גילוח עד העצם (או אמצע האוזן) זה לגבי פאות הראש או פאות הזקן? ב. האם מה שהרב כתב שצריך להשאיר כמה מילימטרים באורך, זה גם לגבי האורך מלמעלה למטה או רק לגבי העובי? ג.האם יש עניין להשאיר לילדים פאות הראש כדי שכשיגדלו ישאירו פאות הזקן? ד. האם אדם מבוגר שכבר יש לו פאות הזקן לא צריך להשאיר בכלל פאות הראש או שזה אותו דין לילד ולמבוגר?
תשובה: א. פאות הראש. פאות הראש הם כל השערות בצד הראש מהמצח עד העצם שליד האוזן, ואין לגלח אותם. אדם שמגלח את הראש צריך להשאיר את השערות האלה. לגבי הגודל שצריך להשאיר יש כמה שיטות   אורך שיכול לקרוץ אותם בציפורן או אורך שיכול עם מספריים לקצוץ אותם, ואם השאיר גובה כזה אין זה נקרא גילוח שיש בו השחתה. גובה של שלושה או ארבעה מילימטר זה ודאי מספיק, אבל פחות זה בעיה. ב. הכוונה היא שכשמותחים את השערה הצידה, האורך שלה הוא כמה מילימטר. באופן טבעי השערות שוכבות אחת על השניה. ג. החסידים החמירו לעשות פאות ארוכות אבל מצד הדין אם משאירים לילד גודל של כמה מילימטרים זה מספיק. ודאי שאין להקיף להם לגמרי אלא להשאיר להם את הפאות לא פחות מגובה שלושה-ארבעה מילימטרים, ולחנך אותם שגם כשיהיו גדולים לא יגלחו את המקום הזה. ד. אין לזה קשר, אדם יכול להשאיר זקן ואם את פאות הראש הוא עושה קרחת, יש בזה איסור. אלו שני דברים נפרדים. להשאיר פאות הראש   הכוונה היא לא לעשות גילוח חלק ליד המצח והאוזן.
שאלה: נטילת ידיים וברכות בהנקה: כמה שאלות לגבי מצבים שונים בהנקה: א. האם בכל קימה להנקה בלילה יש ליטול ידיים לפני? ב. לעתים בזמן אמירת קריאת שמע עם בני כשהוא הולך לישון, אני צריכה להניק, האם מותר לי להגיד את שם ה, בזמן שאני לא נוגעת בעצמי? ג. האם מותר לברך על מזון תוך כדי הנקה, והאם שפשוף הידיים בבגד מספיק? ד. כאשר אני מניקה בחדר נפרד מהחברה, אני מרגישה לחוצה ועצבנית בהנקה. האם זו בעיה להניק כשאני מכוסה? ברצוני להדגיש ולומר, כי פעולת ההנקה הופכת עבור האם שגרתית ותכופה, ולכן מציאות של הסתגרות או נטילה בכל הנקה היא מורכבת.
תשובה: א. אין צורך בנטילת ידים בכל הנקה. ב. מותר לומר קריאת שמע בעת הנקה ובלבד שהדד יהיה מכוסה. ג. בעת הצורך מותר גם ברכת המזון כאשר הדד מגולה אך ודאי שעדיף לומר ברכת המזון בישוב הדעת מוחלט ובלי לעשות כלום בעת הברכה. ד. לא.
שאלה: גדר תפילה במניין: יוצא לי להתפלל במניין מצוצמם, החזן שם מתחיל שמו"ע גם אם לא כולם סיימו "גאל ישראל", ויוצא שמתחילים שמו"ע עם תשעה (כולל חזן) או פחות. א. אדם שהתפלל במניין כזה האם נחשב שהתפלל במניין? ב. האם מותר לענות "אמן", "קדושה" וכו בחזרת הש"ץ אם החזן התחיל שמו"ע בלי מניין או אם התחיל רק החזרה ללא מניין? ג. אם אני רואה שבלעדי לא יהיה מניין, האם מותר לדלג על כל פסוקי דזמרה ולהצטרף לברכות ק"ש, או שעדיף שהם יתפללו בתשעה ובלבד שלא אדלג על "ברוך שאמר", "אשרי" ו"ישתבח"?
תשובה: א. כן, אם יש שישה זה מספיק. ב. צריכים באותו חדר להיות עשר נפשות, והחזן אינו רשאי להתחיל שמונה עשרה אם אין לפחות שישה איתו שעונים אמן. החזן יכול להתחיל אם יש איתו שישה, וזאת לפי שיטת המהרי"ל אך לא לפי כל השיטות, לפי שיטת הרא"ש צריך שיהיו עם החזן עשרה שיענו אמן. המהרי"ל מקל בזה והמגן אברהם מביא אותו להלכה, שכשהציבור ממהר ואי אפשר להמתין, אם יש שישה שסיימו אפשר להתחיל חזרת הש"ץ. ג. מכיוון שאתה נמצא שם זה נקרא שאתה משלים להם למניין. עצם נוכחותך דיה שיחשב שהם אומרים דבר שבקדושה במניין.
שאלה: צניעות בעבודת קופאית: אני בת 21 וחצי רווקה. אני עובדת כקופאית ובתוקף עבודתי אני נאלצת לחייך ולהאיר פנים גם לגברים, האם זה חטא? אם כן, איך עלי להמנע מזה?
תשובה: יש להימנע מכך. תעשי את עבודתך לגופו של עניין, בלי שום יחסים של קרבה וכדומה. לתת עודף, להגיד וזה הכל. לא צריך להיות אנטיפתי, אבל גם לא צריך להיות סופר נחמד וחייכני.
שאלה: ירק עלים משדה של גוי : ירק (חסה כוסברה פטרוזליה וכד ) שנקטף משדה של גוי וניתן לי במתנה. האם יש בעיה של תרומות ומעשרות (מה הדין אם הגוי עובד בשדה יהודי), שמיטה או כל בעיה אחרת? מה הדין לגבי בדיקה מתולעים?
תשובה: אם הירק נקטף על ידי גוי אין צורך להפריש תרו"מ. אם על ידי ישראל צריך וכן במקרה ההפוך שקרקע של ישראל ולוקט גוי יש צורך להפריש (בלא ברכה). אין כאן בעיות שמיטה בירקות, ואולם אי אפשר לאכול ירקות אלו שהרי הם מוחזקים כנגועים בתולעים. ואם רוצים לאכול צריך לבדוק היטב היטב, דבר שיכול לקחת זמן רב וידע כיצד לבדוק. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: דין חריף בג ינג ר - זנגויל: א. האם ג ינג ר (כמדומני שבעברית נקרא זנגויל) שנמכר בצורת קוביות (ניתן ללעיסה ואכילה - אך חריף) נחשב כדבר חריף לענין דיני איסור והיתר? (כמו בצל וכד ) ב. ומה דין לימון בהקשר זה?
תשובה: זנגביל טבעי חריף מאוד יותר מבצל. אם חריפותן של הקוביות דומה, דינן כדבר חריף. לימון נחשב לדבר חריף.
שאלה: קורבן יולדת: מדוע יולדת חייבת בקורבן חטאת? ומה קורה אם היא לא נודרת במהלך הלידה, גם אז היא חייבת?
תשובה: ודאי שחייבת. זה רק נימוק הסברתי למה היא צריכה להביא חטאת, שבגלל המיחושים היא לא רוצה יותר ללדת, והיות וזה חצי אונס התורה אמרה שתביא חטאת לכפרה. ודאי שזה לא משנה אם נדרה או לא, לאחר שהתורה נתנה את החוק, אפילו אם הנימוק לא שייך בנסיבות מסוימות, הדין לא משתנה.
שאלה: יחוד במקום העבודה עם המזכירה: אני עובד במשרד ממשלתי ביחידה שכולם גברים עם מזכירה. תפקידנו הוא בטיפול בנושא בניה בלתי חוקית במגזר הבדואי, כך שרוב הזמן אנו נמצאים מחוץ למשרד קרי בשטח. יוצא שמידי פעם אני מגיע למשרד לעבודה פנימית, אם זה לפתיחת תיקים וכדו. קורה מצב שאתה נמצא לבד עם המזכירה או מידי פעם מגיעה היועצת המשפטית של היחידה למשרד וקורה שאתה נמצא איתה לבד במשרד למשך זמן מסויים. ראוי לציין שיש אפשרות לעובדים להיכנס למשרדי היחידה בכל רגע נתון. האם ישנה בעיה בכך או אין חשש ליחוד? אודה על מתן תשובה וכיוון פעולה.
תשובה: כיון שישנה אפשרות לכניסת אחרים בכל עת אין בכך ייחוד.
שאלה: רמת כשרות של מוצר "מעדני הטלה": יש לי קבב עוף של חברת "מעדני הטלה" וכתוב שזה בהשגחת הרבנות ק. מלאכי והרבנות תל אביב יפו א. מה פירוש שיש 2 השגחות? ב. מה רמת הכשרות של הרבניות האלה בכלל, והמוצר הזה בפרט?
תשובה: הכשרות של קרית מלאכי בעבר היתה של רבנות תל אביב והם סומכים על קרית מלאכי. במידה ולא כתוב מהדרין אז יש כשרות רגילה.
שאלה: שיעור בגמרא או תפילה במניין: אני צריך להיות בעבודה בשעה 07.00 בבוקר. רב השכונה לוחץ עלי להגיע כל בוקר לשיעור בגמרא שמתחיל בשעה 06.00. בשעה הזו בדיוק אני בבית הכנסת מתפלל שחרית. האם אני צריך ללכת לשיעור בגמרא, ואז אני חייב להתפלל לפני נץ החמה במניין, או אני יכול להתפלל ביחידות במקום עבודתי לאחר השיעור בגמרא? מה יותר חשוב, להתפלל עם נץ החמה ולא ללכת לשיעור בגמרא או ללכת לשיעור בגמרא ולהתפלל לאחר השיעור. הכוונה מה יותר חשוב תפילה עם הנץ החמה או שיעור בגמרא? אודה לך כבוד הרב. באם תשיבני על שתי שאלות אלו בהקדם.
תשובה: לא נכון לבטל תפילה בציבור באופן קבוע מאחר ועל ידי זה מפסיד קריאת התורה, קדושה וקדיש ועוד. לכן יתפלל עם הציבור וישתדל ללמוד לבד.
שאלה: רב באולפנא: אני לומדת באולפנא בכיתה יא ובכיתתי מעביר הרב שעורי מחשבת. במשך שנת הלימודים קרו כל מיני מקרים קצת מביכים בין הרב לתלמידות. האם מותר לי לפנות לראש האולפנא בבקשה לטפל בנידון גם אם הדבר עלול להביא לפיטורו או אף לפגיעה בפרנסתו?
תשובה: ודאי שיש לדווח לראש האולפנה. לגבי פרנסתו, יותר חשוב שהצניעות של הבנות תישמר וכבודם ישמר.
שאלה: להיכנס לשירותים עם תפילין בתוך תיק: אם אני נמצא במקום ציבורי וצריך להכנס לשירותים,האם אני יכול להכנס עם התפילין לשירותים? הכיס שלהם גדול מטפח ובדרך כלל הם גם בתיק שלי כך שזה גם תיק בתוך תיק. מה הדין בתפדינית?
תשובה: אם הכיס נמצא בתוך תיק, זה שני כיסויים ואפשר להיכנס עם התפילין. אם תשאיר אותם בחוץ עלולים אנשים לא הגונים לקחת אותם. תוכל לעטוף את התפידנית בשקית ניילון או מטפחת או בגד שיש לך וזה יחשב לכיסוי על גבי כיסוי.
שאלה: כניסה לשירותים עם חלקי פסוק: בנושא כניסה לשירותים עם פסוקים או חלקי פסוקים על החולצה כיפה או תכשיט. ראיתי שפעם הרב אומר שכיון שאין שם ה בפסוק מותר להכנס אמנם זה לא הידור. ופעם הרב אמר שאסור להכנס עם פסוק שלם או חלקי.
תשובה: אם כתוב שם ה' בפסוק, אסור להיכנס, ואם לא כתוב, מותר אך לא מהודר להיכנס עם פסוקים שלמים. כשכתוב חלק מפסוק לא צריך להחמיר.
שאלה: שתיית מים מכנסיה: אנחנו בשליחות ברוסיה וכיוון שפה לא שותים מהברז חייבים לקנות מים. יצא לנו לקנות מים ואחרי כמה ימים התברר לנו שעל המים שאנחנו קונים כתוב שהם נשאבים מתוך מעיים שנמצא בכנסייה מיוחדת והכומר הראשי "מקדש" את המים האלה והם נחשבים למים קדושים בעיני האוכלוסיה שם. האם יש בעיה לשתות את המים האלה? אם כן מה הבעיה? והיכן ניתן למצוא מקורות הילכתיים לכך? האינפורמציה מאוד חשובה לי כיוון שאם כן אנחנו נצטרך לפרסם זאת לאוכלוסיה היהודית כאן והיתי שמח שיהיו לי מקורות.
תשובה: חסרים נתונים: האם המים משמשים גם תקרובת לע"ז? האם ההכנסות מיועדות לחיזוק פעילותה של הכנסיה?
שאלה: ברכה על כוס תה ועוגיות: בסיום התפילה בבית הכנסת, מידי יום, מגיש השמש לכל המתפללים כוס תה ושלושה ביסקויטים. האם עלי לברך שהכל ובורא מיני מזונות בלבד או שאני מחויב לברך גם ברכת בורא נפשות?
תשובה: שיעור האכילה לברכה אחרונה על הביסקוויטים הוא כזית, אם אוכלים אותם בכדי אכילת פרס. לדעת האשכנזים מודדים בנפח והוא כגודל קופסת גפרורים ולדעת הספרדים מודדים במשקל והוא כ-27 גרם. אם אדם שתה רביעית משקה (בין 86 סמ"ק ל150 סמ"ק) בכדי זמן של שתיית רביעית, כלומר: שתייה רצופה של שיעור זה, צריך לברך לאחר שתייתו "בורא נפשות".
שאלה: כמה שאלות על מצות שילוח הקן: א. כמו שהבנתי, מצד אחד - יש שכר גדול על מצוה זו. מצד שני - אין צורך בביצים או בגוזלים (שגם ערכם התזונתי לא כ"כ,או שאני טועה?). יש גם מצוה צער בעלי חיים, שגם אותה אינני מבין הרבה, אבל ההיגיון אומר שאין לגרום סבל לחיות. האם זה נוגד אחת לשניה? האם ניתן לשלח הציפור, להרים את הביצים או הגוזלים ולהניחם בחזרה, כסמל שזה היה ברשותי ועשיתי עם זה כרצוני? בנוסף, כיצד מבצעים את המצוה - אם האם בורחת מהרעש או כתוצאה מהתקרבות האדם, האם המצוה מתקיימת? ב. בבית קומות יש מרפסת טכנית, המקום של החבלים, והתחילו להכנס שם יונים. מתחת לחבלים יש מן ריצפה מפח,שניתן לרדת לשם מהחלון של המרפסת. במידה והיונים יקוננו, זה יפגע בכביסה וגם ברצפת הפח מבחינה סניטרית ומבחינת הניקיון. האם כדאי לתת להם לקונן עד הביצים ואחרי המצוה להרוס את הקן ולזרוק את הביצים הגוזלים? ג.האם עליי להכריז את המקום של החבלים כהפקר או שלא חייב, הרי רצפת הפח לא לאורך כל הנישה אלא רק מתחת לחבלים בלבד, ומתי עליי לעשות כן - רק כשאני רואה את הקן או לפני הקן או אפשר אחרי שהטילו ביצים?
תשובה: א. תרים את הביצים ותזכה בהם ואח"כ תניח אותם בחזרה איפה שאתה רוצה. אין חובה לקחתם כדי להשתמש בהם. עדיף שתתקרב בשקט כדי שהאם לא תברח, ותברך "ברוך אתה ה' אלקינו מלך העולם אשר קדשנו במצוותיו וצוונו על שילוח הקן" ואז תבריח אותה. גם אם היא ברחה מחמת הרעש שהקמת זה נחשב שהברחת אותה. ב. אין צורך לחזר אחר האפשרות להתחייב במצווה זאת, ומכיוון שהם מפריעות ומלכלכות אתה יכול למנוע מהם בכל דרך שהיא לקנן שם.
שאלה: קשה עם ציצית צמר: אני נורא מזיע בטבעי ואם אלך אם ציצית צמר אצטרך להחליפה כל חודשיים. העסק הזה נורא יקר לי. האם אוכל להחליף לציצית רגילה? אני ספרדי.
תשובה: כן, ציצית של צמר הוא ענין של הידור וכשקשה להדר אפשר לקיים את המצוה בלי הידור.
שאלה: חשש ריבית וחובת חלוקת רווחים: אני וחברי עובדים אצל פלוני ובתמורה מקבלים שכר שבועי. ניגשנו לקנות משהו לצרכי העבודה וקניתי באישורו את הדבר ב-150 ש"ח מכספי הפרטי בלבד. באותו ערב הוא החזיר לי 200 ש"ח ואמר לי (חצי בצחוק) שזה על החשבון. לאחר מכן הוא המשיך לשלם לנו כרגיל(אנו מתחלקים בסכום שבועי קבוע שהוא משלם לנו).יש לציין שמספר פעמים הוא לא שילם לנו כלל או שילם חלקית ואנו ויתרנו עקב אי נעימות לדרוש ממנו. 1. האם יש בקבלת 50 הש"ח הנוספים משום ריבית או אבק ריבית חלילה? 2. האם אני מחוייב ליזום החזרת 25 ש"ח לחבר שעובד איתי למרות שאינו דורש זאת (אנו מתחלקים בכל שוה בשוה אך כאן יש סכום מיוחד שלא ברור מה עניינו)?
תשובה: 1. אין ריבית, זה קיזוז על אותם הפעמים שלא שילם. 2. אני חושב שכן.
שאלה: קידוש מיין ששתו מהבקבוק ישר: אם שתיתי מפיה של בקבוק יין, האם הוא פגום לעניין קידוש?
תשובה: כוס ששתו ממנה יין וכן בקבוק ששתו ממנו, נפסל היין שנשאר בו לקידוש, ברכת המזון והבדלה, משום ששארית היין נראית כאילו זה שאריות של משקה ואין זה מכובד לומר קידוש, הבדלה וברהמ"ז על שאריות של יין. (מקורות: ערוך השולחן סי' קפב, סע' ו,ז) הרב אלחנן לוין
שאלה: משיח צדקינו : הרבה שאלו על המשיח אך השאלות פה לא ענו לי התשובה האמיתית. 1. דבר ראשון, מיהו משיח בן יוסף, והאם הוא היה? 2. מיהו משיח בן דוד, והאם הוא יבוא לפני גוג ומגוג או אחריו? 3. האם המשיח חייב להתגלות של אליהו הנביא? 4. האם בן אדם יהודי בעל תשובה יכול להיות המשיח או שהוא צריך להיות במעלה גבוהה? 5. איך חוכמתו תהיה מעל לשלמה המלך, והאם נבואתו תחולל ניסים יותר ממשה רבנו? 6. האם לא יקשיבו לפני גוג ומגוג, כלומר, האם יכול להיות שידע שהוא המשיח לפני גוג ומגוג וחלק אנשים יאמינו וחלק לא? תענה לי בבירור כי חקרתי את העניין וראיתי את כול הצדדים של הרמב"ם וחכמינו.
תשובה: 1. אין מקורות רבים למציאות של משיח בן יוסף. יש לכך בתלמוד בבלי במס' סוכה וכן בעוד מספר מדרשים. סיכם את הנושא הרב כשר בספרו התקופה הגדולה. לא כתוב מפורש מיהו משיח בן יוסף. מובא בספר קול התור שהגר"א אמר על מספר אנשים שהם בחינת משיח בן יוסף. אם כן יתכן שמשיח בן יוסף אינו אישיות אחת אלא זה כוח שצריך להתגלות בעם ישראל כדי לגאול אותו. אותו כוח מתגלה על ידי מנהיג אחד או על ידי מנהיגים ברצף של דורות. 2. משיח בן דוד זו האמונה שיהיה בעתיד אישיות שהיא תהיה מזרע דוד המלך. האישיות הזו תנהיג את עם ישראל. תחת הנהגת משיח עם ישראל יגאל, עם כל המשמעות של הענין. מלחמות גוג ומגוג מתוארות בנביאים כמלחמות שיתרחשו לאחר חזרת עם ישראל לארץ ישראל אולם לפני הגאולה השלמה. אין מקורות שכבר יהיה משיח בן דוד לישראל. מהמקורות נראה שיהיה משיח בן יוסף ורק לאחר מכן, לאחר המלחמה הגדולה, יבוא משיח בן דוד. 3. יש בנביאים ובח תאורים על אליהו הנביא שבא לפני משיח. אנו מאמינים בכל הנבואות וגם בנבואה שכתובה בסוף הנביאים: "הנה אנוכי שולח לכם את אליה הנביא לפני בא יום ה' הגדול והנורא". 4. משיח צריך להיות במעלה גדולה. אולם כמו שדוד המלך היה במעלה גדולה ובכל אופן הוא נקרא בעל תשובה, גם משיח בן דוד יכול להיות בעל תשובה שיש בו מעלה עליונה. 5. לא מבואר. 6. כשעם ישראל יהיה במדרגה העליונה שכבר ראוי שיהיה לו משיח אז הוא יתגלה לעם. אין משמעות למשיח כל עוד שהוא לא מתגלה, המהות של משיח שהוא אישיות כללית ונגלית. כל הדמיונות של אנשים שאולי פלוני משיח וכו' אלו דמיונות שלא מבינים את המהות הבסיסית של משיח. משיח הוא קודם כל אישות כללית שמנהיגה בפועל את העם.
שאלה: אורך החצאית ובשמים בשידוך: רציתי לשאול מהם גדרי צניעות באישה לענין חצאית - האם אישה שהולכת עם חצאית עד הברך ללא גרביים זה מותר מעיקר הדין? (ואם זה מותר האם לא ראוי לפסול שידוך על כך למרות שזה מפריע?) לגבי בשמים - מותר אסור - אם מותר באיזה אופן?
תשובה: יש פוסקים שחייבו ללבוש חצאית עד כף הרגל אולם המשנה ברורה הכריע שמספיק עד לאחר הברך. לכן מי שהולכת כך אי אפשר לומר שהולכת שלא לפי גדרי ההלכה. אולם ודאי שיש מדרגות בצניעות. היום מאד נפוץ שנשים מקפידות שלא ללכת עם חצאיות שהם רק עד הברך. לכן במקרה שיש בת שלא מקפידה בכך צריך לבדוק האם זו הנהגה מקומית או שזה מעיד על יחס כללי שנוגע לצניעות ודקדוקי מצוות. אם זה רק דבר מקומי ובשאר הדברים יש יראת שמים גדולה, אין לפסול על כך שידוך. מותר לאישה לשים בשמים. אולם ראוי שלא יהיו חריפים בצורה שגם מי שנמצא במרחק מהאישה יכול להריח אותם.
שאלה: חינוך הילדים בבית על ידי ההורים: אנו מאמינים בחינוך ביתי, שילד בשנותיו הראשונות ואף אח"כ צריך להיות קרוב להוריו בחלק הארי של היום, ואף תהליך הלמידה צריך להיות כחלק מהחיים ולא כמשהו מלאכותי. האב ילמד את.ילדו תורה, כמו שהיה "בראשונה". מה דעת תורה בנידון?
תשובה: החינוך הטוב בדור הזה הוא במסגרות החינוך המקובלים. כמובן יש להשתדל לבחור מסגרת לימודים טובה. העולם מתפתח ומתקדם וגם צורת החינוך מתקדמת. ואין לשאוף לחזור לעבר הרחוק מאד, ולפסול את כל חכמי ישראל בדורות ובדורינו שעל פיהם מתנהל החינוך. אכן נכון מאד שההורים יהיו לדוגמא אישית לילדיהם. וילוו את החינוך הניתן במסגרות החינוך, ויוסיפו עוד משלהם. אך אל יהיו חכמים יותר מכולם וישאירו את ילדם בביתם ויחנכו אותו בעצמם לבד.
שאלה: טבילת כלים במיני בר: האם צריך טבילה או מעשה אומן למיני בר (מתקן מים קר חם) שהמיכלים שלו ממתכת?
תשובה: אם זה נייד יש להטביל. ניתן למכור לגוי שמכירים ולהשאיל ממנו.
שאלה: מפרשים שונים על התורה: מי אמר שהמפרשים צודקים במה שהם אומרים, אולי הם סתם ממציאים כל מיני פרושים? וגם יש מחלוקות, אז למה שהם יחליטו דברים?
תשובה: יש דברים שיש בהם מסורת שקיבלנו מחכמים גדולים, ונכתבו הדברים בתלמוד בבלי ובתלמוד ירושלמי, עם ישראל קיבל על עצמו את דבריהם ואת פסיקתם. המפרשים על התורה מציעים פירושים. כל עוד שהם לא סותרים את דברי החכמים שלפניהם בצדדים ההלכתיים וביסודות האמונה אזי ניתן להם לחדש. זהו היופי בתורה שהיא מצד אחד מאד מסורתית ומצד שני היא מאפשרת להמשיך להתפתח ולחדש חידושים. מה שיוצא מחלוקות, על כך חכמים אמרו אלו ואלו דברי אלוקים חיים.
שאלה: איסור אכילת בשר בחלב: למה אסור לאכול בשר וחלב ביחד? ואם אסור, למה צריך לשמור כל כך הרבה שעות?
תשובה: התורה אומרת לנו שלוש פעמים "לא תבשל גדי בחלב אימו". כידוע, כל מילה בתורה היא מדוייקת, ולכן אין צורך לחזור שלוש פעמים על אותה מצווה באותן מילים. ולכן ביארו שהכוונה היא לאסור בישול בשר בחלב, אכילת בשר בחלב, והנאה מבשר בחלב. מן התורה איסור אכילת בשר בחלב הוא רק לגבי בשר וחלב שבושלו ביחד, אולם חכמינו אסרו לאכול בשר בחלב אף אם לא נתבשלו ביחד, אלא שאוכל בשר ואיתו גבינה, או שותה איתו חלב. חכמי הגמרא אף הורו לנו שיש להמתין בין אכילת בשר לאכילת חלב, והסבירו מפרשי הגמרא שזה בגלל שני טעמים: א. הבשר הנאכל ממשיך את טעמו בפה עד שש שעות. ב. יש חשש שמא נתקע בשיניים שאריות של בשר, ועד שש שעות עדיין טעמו עליו. אחרי שש שעות הוא כבר נסרח. ומכיוון שהאדם רגיל לאכול גם בשר וגם חלב במשך היום, הפרידו גם בכלים, וקבעו שאסור לאכול על שולחן אחד בשר וחלב, אלא אם יש הפסק מפה או כלי מיוחד ביניהם. (מקורות: טוושו"ע יו"ד סי' פח, פט) הרב אלחנן לוין
שאלה: כשרות ברוקולי חסלט: קניתי ברוקולי של חסלט ואז נאמר לי שגם הוא לא לגמרי נקי אלא רק יחסית לברוקולי רגיל. האם אפשר לאכול ברוקולי של חסלט לא פקפוק? מה לגבי ברוקולי של חברת בודק? האם זה נכון גם לגבי כרובית?
תשובה: וברכת ד' כרובית וברוקולי של חסלט היא כשרה לכתחילה ואינני יודע מי עומד מאחורי כל מיני שמועות ולשון הרע. בברכת התורה והארץ יהודה הלוי עמיחי מכון התורה והארץ כפר דרום אשקלון
שאלה: הורדת תוכנה שכבר אינה נמכרת: האם מותר להוריד מהאינטרנט תוכנה שהחברה עצמה הפסיקה לשווק?
תשובה: אם אין בכך נזק לחברה מותר.
שאלה: אכילת ג לטין כאשר הוריי נוהגים לאסור: אני בן 16, ותלמיד בישיבה תיכונית. האם בשלב זה של החיים, מותר לי לאכול ג לטין אם הוריי נוהגים שניהם לאסור?
תשובה: כן. מותר לך, כי המנהגים של ההורים לא מחייבים אותך עד כדי כך.
שאלה: אם פונדקאית וגנטית: במקרה של השתלת ביציות - אם האם הגנטית אינה יהודייה אך האם הפונדקאית, זאת שנושאת יולדת ומגדלת את הילד, היא יהודייה, הילד נחשב יהודי?
תשובה: בעלת הביצית היא הקובעת.
שאלה: טוטפות: מה פירוש המילה טוטפות?
תשובה: רש"י (דברים פרק ו, פסוק ח) מסביר את הפסוק: "והיו לטטפת בין עיניך - אלו תפילין שבראש ועל שם מנין פרשיותיהם נקראו טטפת. טט בכתפי שתים, פת באפריקי שתים". בברכת התורה, WWW.Yeshiva.org.il